ຂປລ. ໃນວັນທີ 3 ພຶດສະພາ 2017 ທີ່ນະຄອນຫລວງວຽງຈັນ, ໄດ້ມີກອງປະຊຸມລະດັບພາກພື້ນ ສຳລັບ ປະເທດກຳປູເຈຍ, ລາວ, ມຽນມາ, ຫວຽດນາມ ບວກ ໄທ ເປັນປະທານ. ກ່າວເປີດພິທີໂດຍ ທ່ານ ສະຫວັນຄອນ ລາຊະມຸນຕີ ຮອງລັດຖະມົນຕີ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ມີທ່ານ ມີຊາເອວ ເກຣົາ ເອກອັກຄະລັດຖະທູດເຢຍລະມັນ ປະຈຳ ສປປ ລາວ, ພ້ອມດ້ວຍສຳມະນາກອນ ຈາກຂະແໜງການທ່ອງທ່ຽວ ທັງພາກລັດ ແລະ ເອກກະຊົນ ຈາກ 5 ປະເທດ ເຂົ້າຮ່ວມ. ກອງປະຊຸມດັ່ງກ່າວ, ແມ່ນເພື່ອກຳນົດທິດທາງ ແລະ ຍຸດທະສາດການຮ່ວມມື ລະຫວ່າງພາກລັດ ແລະ ພາກເອກະຊົນ ໃນຂະແໜງການທ່ອງທ່ຽວ.
ໃນໂອກາດດັ່ງກ່າວ, ທ່ານ ສະຫວັນຄອນ ລາຊະມຸນຕີ ກ່າວວ່າ: ວຽກງານທ່ອງທ່ຽວໄດ້ກາຍເປັນຂະແໜງເສດຖະກິດທີ່ສຳຄັນ ຕໍ່ກັບການພັດທະນາບັນດາປະເທດ ໃນທົ່ວໂລກ ສຳລັບບັນດາປະເທດ ກຳປູເຈຍ, ລາວ, ມຽນມາ, ຫວຽດນາມ ບວກ ໄທ ເຫັນວ່າມີທ່າແຮງການທ່ອງທ່ຽວຫລາຍ ເນື່ອງຈາກມີຊັບພະຍາກອນທ່ອງທ່ຽວ ທີ່ອຸດົມສົມບູນທາງດ້ານປະຫວັດສາດ ທີ່ໜ້າຄົ້ນຫາ, ມີວັດທະນະທຳທີ່ເປັນເອກະລັກສະເພາະ, ມີທຳມະຊາດທີ່ອຸດົມສົມບູນ ແລະ ມີໂຄງລ່າງພື້ນຖານ ແຫລ່ງທ່ອງທ່ຽວທີ່ໜ້າດຶງດູດ ເຊິ່ງມັນສະແດງອອກ ໃນຈຳນວນຕົວເລກນັກທ່ອງທ່ຽວ ທີ່ເຂົ້າມາທ່ຽວຊົມ ສປປ ລາວ ໃນປີ 2016 ມີຈຳນວນນັກທ່ອງທ່ຽວປະມານ 4,2 ລ້ານເທື່ອຄົນ, ສາມາດສ້າງລາຍຮັບຫລາຍກວ່າ 724 ລ້ານໂດລາສະຫະລັດ. ໃນນີ້, ຈຳນວນນັກທ່ອງທ່ຽວ ຈາກປະເທດ ກຳປູເຈຍ 16 ລ້ານເທື່ອຄົນ, ປະເທດມຽນມາ ຫລາຍກວ່າ 3 ລ້ານເທື່ອຄົນ, ປະເທດໄທ ຫລາຍກວ່າ 2 ລ້ານເທື່ອຄົນ ແລະ ປະເທດຫວຽດນາມ ຫລາຍກວ່າ 9 ແສນເທື່ອຄົນ. ເຊິ່ງຜົນສຳເລັດທີ່ໂດດເດັ່ນດັ່ງກ່າວນີ້, ຊີ້ໃຫ້ເຫັນເຖິງການຮ່ວມມື ໃນປັດຈຸບັນ ລະຫວ່າງພາກລັດ ແລະ ພາກເອກະຊົນ ທີ່ມີຜົນປະໂຫຍດຮ່ວມກັນ. ສະນັ້ນ, ອີງໃສ່ທ່າແຮງທີ່ມີຢູ່ ແລະ ໂຄງລ່າງພື້ນຖານທີ່ກ່າວມານັ້ນ ພວກເຮົາຕ້ອງການ ການຮ່ວມມືທີ່ເຂັ້ມແຂງ ລະຫວ່າງພາກລັດ ແລະ ພາກເອກະຊົນ ເພື່ອຮ່ວມກັນພັດທະນາການທ່ອງທ່ຽວ ໃຫ້ເປັນລະບົບຫລາຍທີ່ສຸດ ເນື່ອງຈາກວ່າຮູບແບບການຮ່ວມທຸລະກິດແບບນີ້ ຖ້າຖືກນຳໃຊ້ຢ່າງຕໍ່ເນື່ອງ ຈະມີຜົນປະໂຫຍດ ຕໍ່ການພັດທະນາການທ່ອງທ່ຽວແບບຍືນຍົງ ເພື່ອການຂະຫຍາຍຕົວທາງດ້ານເສດຖະກິດ.
ທ່ານສະຫວັນຄອນ ລາຊະມຸນຕີ ກ່າວຕື່ມວ່າ: ບັນດາປະເທດທີ່ກຳລັງພັດທະນາ ຖືເອົາຮູບແບບການຮ່ວມມື ລະຫວ່າງ ພາກລັດ ແລະ ພາກເອກະຊົນ ເປັນການສົ່ງເສີມ ແລະ ພັດທະນາການທ່ອງທ່ຽວ ເຊິ່ງມັນຊ່ວຍສົ່ງເສີມການພັດທະນາຊຸມຊົນ, ສ້າງວຽກເຮັດງານທຳ, ສ້າງລາຍໄດ້ໃຫ້ແກ່ຊຸມຊົນ, ຫລຸດຜ່ອນຄວາມທຸກຍາກ, ສົ່ງເສີມການພັດທະນາການທ່ອງທ່ຽວແບບຍືນຍົງ. ພ້ອມດຽວກັນ, ກໍຍັງຊ່ວຍປົກປັກຮັກສາວັດທະນະທຳ ແລະ ມໍລະດົກ, ພ້ອມທັງຍົກລະດັບສະພາບເສດຖະກິດ-ສັງຄົມ ຂອງຊຸມຊົນຂຶ້ນເທື່ອລະກ້າວ ໂດຍການມີສ່ວນຮ່ວມຂອງທຸກພາກສ່ວນ.
ຂ່າວ: ສົມຫວັງ, ພາບ: ວຽງສະຫວັນ
ເນື້ອໃນ: ຂປລ